Kauden jälkeen Grosjeanin jatkaminen vaikutti epävarmalta hänen aiheuttamiensa kolarien vuoksi. Lotuksen tallipäällikkö ja Grosjeanin manageri Éric Boullier kuitenkin auttoi häntä säilyttämään kilpakuljettajan paikkansa kaudella 2013. Kauden avauskilpailussa hän sijoittui kymmenenneksi lähdettyään kilpailuun kahdeksannesta ruudusta. Malesian GP:ssä Grosjean sijoittui kuudenneksi ja Kiinan GP:ssä yhdeksänneksi. Bahrainin GP:ssä Grosjean ajoi kauden ensimmäisen palkintosijansa sijoittuen kolmanneksi. Kauden toisen palkintosijan Grosjean saavutti Saksan GP:ssä.